Man se fooitjie-idee het meeste warm onder die kraagDie foto wat op Facebook gedeel is ŉ Facebook-gebruiker wat sy idee vir ŉ fooitjie in ŉ restaurant op dié sosialemediawebwerf gedeel het, het meeste persone (veral enigiemand wat al ŉ kelner was) warm onder die kraag. Die man het een aand, toe hy en sy vrou gaan uiteet het, sy plan uitgevoer en die uitslag op Facebook gedeel. Volgens hom is dit ŉ manier om “die beste diens ooit” te kry. Hy het verduidelik dat hy, aan die begin van die ete, vyf $1-note op die tafel neergesit het vir die kelner om te sien. “Moenie enigiets vir hulle sê nie,” skryf hy. “As hulle ŉ fout maak, dan vat jy een van die note weg en so aan. Teen die einde van die ete – wat ook al oor is, is die fooitjie.” Volgens hom kon hy sien sy kelnerin wonder oor die geld. Hy het ŉ noot weggevat toe sy vergeet het om broodjies na die tafel te bring, maar dit teruggesit toe sy ekstra broodjies gebring het. “Haha dit was toe ŉ lekker aandjie uit met my geliefde en ŉ goeie eksperiment. Probeer dit – jy sal verbaas wees!” ŉ Skermskoot van die man se plasing is deur ŉ omroeper in Atlanta, Mark Arum, op Twitter gedeel met die boodskap: “As ŉ voormalige kelner, moet dit asseblief nooit doen nie. Nooit.” Talle persone het met skok en verbasing op Arum se plasing reageer met verskeie persone wat nie kon glo dat ŉ klant boonop ook slegs $5 as ŉ fooitjie wou aanbied vir ŉ ete van twee persone nie. Talle het ook hul verbasing uitgespreek dat die persoon “so openlik onbeskof” kon wees.